આઇસીસી મહિલા વિશ્વ કપ 2017 ઇંગ્લેન્ડમાં રમાઇ રહ્યો છે . સતત 4 મેચો જીતીને ભારતીય ટીમે નંબર વન ટીમનું સ્થાન મેળવ્યું છે . ભારત તરફથી લગભગ તમામ ખેલાડીઓ શાનદાર પ્રદર્શન કરી રહ્યાં છે . દરેક મેચમાં જાણે કોઇ નવી ખેલાડી હીરો બનીને સામે આવે છે . અહીં વાત થઇ રહી છે , ભારતીય વિકેટ કીપર સુષ્મા વર્માની . મહેન્દ્ર સિંહ ધોની વિશ્વના સૌથી સ્ફુર્તિલા વિકેટ કીપર કહેવાય છે , વિશ્વ કપની મેચોમાં સુષ્મા વર્માએ પોતાના શાનદાર પ્રદર્શન દ્વારા જાણે ધોનીને હરીફાઇ આપી હતી . આઇસીસી મહિલા વિશ્વ કપમાં સુષ્મા અત્યાર સુધીમાં 5 વાર સ્ટંપિંગ કરી ચૂકી છે . હાલ સોશિયલ મીડિયા પર એક વીડિયો પણ વાયરલ થઇ રહ્યો છે , જેમાં સુષ્મા વર્માની સ્ટંપિંગના ખૂબ વખાણ થઇ રહ્યાં છે . પોતાની ચોથી મેચમાં શ્રીલંકા સામે ભારતીય ટીમે 232 રન બનાવ્યા હતા . મેચમાં શ્રીલંકાની બેટિંગ પણ ખૂબ શાનદાર રહી હતી , જેને કારણે પહેલા તો લાગ્યું હતું કે , મેચમાં ભારતને હારનો સામનો કરવો પડશે . પરંતુ એ જ સમયે સુષ્માએ પોતાની સ્ફુર્તિ દેખાડતાં રમત જ પલટી નાંખી . સુષ્મા વર્માએ શાનદાર સ્ટંપિંગનું પ્રદર્શન કરતાં શ્રીલંકાની બેટ્સમેન હંસિકાને આઉટ કરી હતી . આ મેચમાં ભારત 16 રનથી જીત્યું હતું . નોંધનીય છે કે , વિશ્વકપની તમામ મેચો મળીને સુષ્મા સૌથી વધુ 5 વાર સ્ટંપિંગ કરી ચૂકી છે . વેસ્ટ ઇન્ડિઝ સામેની પોતાની બીજી મેચમાં સુષ્માએ ધોનીની માફક સ્ફુર્તિનું પ્રદર્શન કરતાં એગોલેરિયાને આઉટ કરી હતી . વેસ્ટ ઇન્ડિઝ સામેની મેચનો સુષ્માનો આ વીડિયો જુઓ અહીં . .